정조 15년
前持平申大龜疏曰伏以歲鑰載新三陽回泰園寢祗謁聖慕克伸鑾輿穩旋玉體彌康神人胥悅咸祝聖孝於戱皇天惟祖宗實佑我邦家篤生聖嗣定號元子運屬千一河淸之期頌騰四重离明之會今玆之慶古有是否國本則泰山盤石不足喩其固民情則鼓舜蹈忭不足喩其歡於千萬壽景祿無疆神光紫氣天象已非偶然岐嶷隆準日表果不尋常豈不盛哉曷不休哉寶籌已及周歲衣尺漸長分寸八域愛戴與歲俱新嗚呼臣竊伏惟念孝爲百行之源而我殿下身之以至廟宮陵園郊社壇墓罔不推誠而祗事仁爲四德之先而我殿下行之逮夫饑戶病民乞兒暴骸亦皆呴嚅而庇覆猗歟至哉詩曰君子萬年福祿攸同以我殿下至仁盛孝自天報錫亦云晩矣嗚呼殿下丕承我先大王五十年治平之洪基又今於兩夫子降生之歲誕我元子孔聖所謂無憂者文王何幸於吾身親見於我殿下矣嗚呼我東方啓億萬年無疆之休運殿下思所以億萬年無窮之遠圖以貽我元子者亶在於身敎蒙養之方殿下志喜之餘尤當惕然自省凡於保導之節靡極不用可不敬哉可不愼哉臣愚死罪竊瞷我殿下以天縱之聖承泰平之業政令施措之間本之於仁孝聖德兼之以聰明睿智三代之治指日可期而第仁愛之過患在於寬假天討聰明之過弊坐於細察庶務不獨爲弊於當時恐或有欠於貽燕請以一二事言之君道亢上交泰不濟聰明過費保嗇或疎聖學高明務實差欠上下恬憘庶績叢廢綱紀倒置名敎不明隄防蕩壞亂逆不懼名節不擧廉防都喪儉德不修服美成習賞爵太濫倖門大開名器不愛官方日卑義理堙晦士趨不端言路甕塞至論無聞凡此條陳雖皆陳腐之論切中今日之病幸聖明俯賜察納有改無勉克恢聖德深軫裕昆之道則祈永太平之福當後如何也至若保母之寬溫敬愼內醫之忠順通明伏唯朝家已必十分另擇毋容更事塵瀆而在今最是急務者預講保導之策極求師輔之賢以俟知思之日就而已顧今大化陶鎔萬類位育而獨於緇衣之誠猶未勤摯干旄之招每涉文具惟彼修道飭躬之士非無生此王國之休而講學林泉便成譏侮之資守道山樊反被隱怪之目是以白首窮經徒懷入深之戒丹心懸極還嫌出脚之嘲嗚呼盛世此何氣象夫士子國之元氣儒賢國之血脈元氣衰而血脈否則國其病乎不病乎致于朝籍雖或有物情之疎略學之孔孟亦自有平日之需用皆可以羽儀王庭矜式世道矣豈必學如程朱才如伊傅而後屈千乘之尊而勤三聘之禮哉燕人之獻死馬周詩之詠白駒尙能使人起感於千載之下而況以殿下大庇寒士之德値今日蔚興文敎之治何爲有此欠闕也昔司馬溫公曰古之明王爲之擇方正敦良之士以爲保輔師友朱文公曰上之必得周召之流不勝其任下之必取孝悌博聞有道術者此蓋貽燕之一大緊要也伏願殿下念哉敬哉至誠招延盡禮搜訪則彼士也亦多喬木之世祿摠是明時之俊彦豈無覲耿之心與延頸之願而一向邁邁固守東岡哉在殿下誠心之如何耳更伏願殿下懋哉懋哉嗚呼堯舜之道孝悌而已弟子入則孝出則悌行有餘力則以學文學文猶且餘事而況近世科臼之文乎記誦章句裝綴文詞反身而無實措事而無當士習日益偸薄俗尙日益浮靡莫知孝悌之根本學文之實地者職由於科文之弊耳此弊不革則國將不可爲國人將不得爲人有識之竊歎歸之於莫可救也噫不爲則已豈有是哉挽回作成亦在我殿下之轉移間事耳竊觀內閣文臣之抄啓學宮一經之儒生卽當宁創制之文敎也棫樸之化雖未及見玉成之效亦在其中此乃已行之明驗也先自國學稍廣其路極擇生進幼學之數十歲以上英才名儒屬之齋學定爲額數各令攸司逐月課試始自四書三經至禮經朱書性理等書循序漸磨之規倣用抄啓之例勿拘能讀專尙文義間試以製述表賦以觀其鍛鍊工程策論以取其經綸學術三年增補闕額一歲合計劃數取其拔尤親試大庭賜以科第外而鄕學則自凡民俊秀之十五歲以上授之小學其餘經傳講製一依國學州郡每歲擢薦之方伯方伯合試賞格以勸奬之三年取其連居尤等陞之國學使之來赴親試之列則士子之所讀者聖經庶有觀感之力所習者製做能免徒瀆之歎決無近來科場借述之僥倖私囑之紛紜矣且推之以十年則亦豈無經明行修之士出於其中爲我元子之良師碩輔者哉至若講製之節次課試之規式此其大略有司存焉臣不敢復事煩屑仰瀆崇嚴若或曰掌試之難得其人云則才不借於異代亦必自有其人另擇三司之文學著稱者分差四學訓導其久任責成視倣於館官之新式則淸齋討論之講席有非白戰誚謗之製場豈可復事規避也且曾經抄啓之人皆是熏陶於殿下者亦豈無可堪此任也惟在朝家斷然行之而已惟聖明裁察焉嗚呼方今之悠悠萬事莫過乎輔導二字而堂陞之上嘉謨善策尙無聞焉其或以姑非急務而然耶臣聞凡事豫則立不豫則廢及今豫講誠爲敬重之道而況招賢興學自是近日之闕典也哉臣之斷斷赤忱得於同賦自覩大慶之初預構一得之愚而人微辭拙以待先獲之君子者式至于今矣臣有偏母在鄕今年七十有五病老委席朝夕倚閭今將歸省不堪魏闕之戀時値歲新益切野人之忱不避出位之嫌敢暴衷赤之蘊幸聖明恕葵藿之誠而察芻蕘之愚焉則臣雖卽日退死與亦榮矣噫叔季之世能慨念興學猶未聞於士林之間矧爾赳赳武夫乎臣聞海西鳳山郡武科出身李宗洙卽先賢李穡後裔也有志文學私費財力創立書舍於本邑身亦中處名其齋曰興學延攬一鄕儒士課勉日夕講討春秋季月私設白場試藝施賞又置田區於齋前凡於四方文會之士子赴擧之過客容接供饋極其款厚仍稟官長成出節目其餘設施皆有條理云果若是也卓乎奇矣多士之齊誦前後道伯只得尋常褒題而已此等之人不可無別般優異之典請令道臣據實査聞後裁處焉方今四境寧謐南北無警故戎政之疎虞邊務之廢閣不一而足有識憂歎容有極哉臣有一二事遠外傳聞有關邊政亦係民隱敢此附陳雖出有聞必告之義難逭無知妄率之罪矣臣聞海西康翎縣順威鎭本有太僕寺牧場也以其馬不蕃息故移牧於延平島而廢此年久原野荒茂仍作閑曠之地蓋其地形最當海隅之要衝每年唐船出沒之際廢牧境界橫亘數十里之遠林藪擁蔽表裏陰翳雖使千百人隱慝於其中殆同滄海之一粟也自本鎭定送追捕軍六十名輪番守直結幕露處徒費往來之勞萬無搜逐之路生釁之慮無時不然海曲荒原誠一禍藪向時康翎海州兩守令之罪罷亦因唐船之深入則其爲邊憂據此可知爲今之道不得不疎鑿林莽無物可蔽使荒唐之漁船更無隱避之所則不敢輕入我境恣意騷擾海防隱憂從此可祛且其開拓廢場容有一段道理聞其地方廣闊土壤膏沃云採探形便設置鎭將使其邊卒任自起懇則惟其土貴民貧之處無難戶聚邑成之道六十戍軍自可肩息一隻唐船更不現形且以土稅入於太僕以爲補用則亦可爲兩便之方矣惟聖明裁處焉夫軍伍設置詰戎之大政也創出別般名色仍成無限弊瘼者以臣所聞則兩西之忠順衛是耳所謂忠順衛者以弓馬出身之子婿弟姪抄出充定徵捧收斂其數不些殆有甚於二疋之役惟如是故操弓發身之計反爲蕩敗家産之歸甚至西邑武閱之輩皆願無生子女云人情到此寧不惻然壯年健夫業武相戒邑村射亭觀德幾希兩西皆是弓馬之才而海西最近畿輔緩急所恃尤爲自別矣關西之民曾以此弊登聞幸蒙革罷惠澤所及全活甚多獨此海西迄未變通其在一視之道亦甚斑駁惟聖明裁處焉臣聞湖南順天府麗水舊縣之民其爲倒懸者久矣蓋其處於營邑之間疲於左右之役也以其復邑事帥閫之狀請相繼前後臺閣之陳疏至於一再其極弊痼瘼推此可知在昔設邑出於重防之意則及今復縣亦宜從民之願矣何拘一縣之排布不念重民之流散哉曾於甲辰年間因臺疏之陳請特下宜一去乙巳年例復邑之敎而廟堂因循尙未發落舊縣之民良亦哀哉且湖左水營何等南關重地而麗民不保徒擁空虛則何以團束軍民緩急節制乎地形民瘼備載於閫狀臺疏臣不敢疊床惟聖明裁處焉夫生民休戚係于守宰一年民産又在東作民事誠不可忽也蓋農事之因旱致災十居八九周于利者凶年不能殺周利之道莫如方春水生築堤貯澤以備旱災及今堤堰之政不容少緩且昨冬之隆寒挽近所無秋耕牟麥必多致損當此春種之節行會八路方伯另飭列邑春牟種子比前優給俾民廣耕期見實效春夏之際申令各邑助給農糧勸民耕耘隨其勸農之勤慢作爲殿最之題目則邑倅盡心農不失時人力所到造化可奪年事之水旱無足深憂屢豐之慶亶在是乎臣竊伏見近日園幸後所下忠節貤旌之典祠院賜祭之文十行絲綸炳朗日星樹百世之風聲建天地而不悖臣擎讀未半不覺感涕之盈襟又至於錦城安平兩大君子孫引見之命尤仰象賢敦親之聖德也洪惟我國家聖繼神承本支百世而璿系寖遠宗英零替甚至子孫衰微門戶凋殘不復與常人自殊則寧不慼哉至若鳳城君以中廟王子慘被乙巳世禍鬱結幽冤至登於詩人九原含痛一王孫之句百載之下令人傷歎至宣廟朝伸雪復官又於先朝丙寅相臣趙顯命重臣元景夏相繼筵白特命贈諡賜宴列朝敦恤之典至矣盛矣今其子孫窮殘香火不絶吁亦矜惻伏願殿下深軫敦親之誼曲加收恤之典則益光於盛德惟聖明垂察焉臣無任屛營悚蹙之至省疏具悉貽燕之謨爾言甚好甚好當體念招延事亦當留意生進幼學定額抄選逐月課試如抄啓文臣例而試官亦以曾經抄啓人中爲之事圓點也陞庠也公都會也無非勸課之美規而修擧猶欠未易況新創之擧豈必有別樣利益效乎此條姑置之鳳山武人李宗洙費財興學事果如爾疏亦是嘉尙依所請令道臣査聞康翎順威鎭牧場許其耕食事此卽宮房衙門營門新設處輒請折受之處陳告之說雖似近理難便之勢不一而足爾亦未免見誑矣海西忠順衛革罷事年前特念西北尙武之政另罷忠順納布之式海西武出身之欲沾一視之澤或似然乎麗水舊縣復設事形便之如此如彼姑勿論朝家非不知之則每每上言寧有如許民習此所以有今番飭敎矣爾以民弊爲言分合當否許令付之新道伯而此後更以麗水一事不待朝家處分送言於臺臣煩籲於駕側者隨現令該曹捉送該道別般痛繩以絶奸民無嚴之習諸道春牟種子優給事耕耘農糧顧助事令廟堂知悉申飭鳳城君後孫收恤事觀於詩人所詠及故相故重臣筵奏可以知其事蹟況於先朝至下贈諡賜宴之命朝家旌奬之典至矣然其後裔貧窶之如此聞甚可矝令宗簿寺搜訪送于賑恤廳使之別般周給後草記可也